RESOLUCIÓN do 1 de decembro de 2006, da División de Recursos Económicos, pola que se dispón a publicación do acordo de encomenda de xestión entre a División de Recursos Económicos e o Complexo Hospitalario Universitario de Vigo, para a encomenda de actuacións para a contratación da subministración sucesiva de produtos alimenticios non perecedoiros para centros hospitalarios da Comunidade Autónoma de Galicia e centros sanitarios dependentes do Servizo Galego de Saúde.
SERVIZO GALEGO DE SAÚDE — III. OUTRAS DISPOSICIÓNS — 06/02/2007

A División de Recursos Económicos do Servizo Galego de Saúde e o Complexo Hospitalario Universitario de Vigo subscribiron, con data do 2 de outubro de 2006, un acordo polo que se lle encomenda á devandita Xerencia a xestión material do expediente de contratación mediante concurso aberto da subministración sucesiva de produtos alimenticios non perecedoiros para centros hospitalarios da Comunidade Autónoma de Galicia e centros sanitarios dependentes do Servizo Galego de Saúde.
Para xeral coñecemento e en cumprimento do disposto no punto 3º do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, disponse a súa publicación como anexo á presente resolución.
Santiago de Compostela, 1 de decembro de 2006.
Ana Fernández Pulpeiro
Directora da División de Recursos Económicos
ANEXO
Acordo entre a División de Recursos Económicos do Sergas e o Complexo Hospitalario Universitario de Vigo para a encomenda de xestión a este último da xestión material do expediente de contratación de produtos alimenticios non perecedoiros para centros hospitalarios.
Dunha parte, Ana Fernández Pulpeiro, directora xeral da División de Recursos Económicos do Sergas.
Doutra parte Manuel Sánchez Delgado, xerente do Complexo Hospitalario Universitario de Vigo.
Expoñen:
O sistema de compras integradas do Sergas establece, entre os seus obxectivos, a procura da eficiencia na xestión das contratacións do organismo, a participación dos profesionais e a cooperación dos centros.
Entre as medidas que se van acometer está que un centro asuma a tramitación material dun expediente de contratación que afecte a unha pluralidade dos centros do organismo autónomo; con iso trátase de non duplicar os esforzos da contratación e aproveitar os recursos existentes neste ámbito.
Por todo o exposto, ambas as partes deciden subscribir o presente instrumento de formalización de encomenda de xestión que se rexerá polas seguintes cláusulas:
Primeira.-Obxecto da encomenda de xestión.
A División de Recursos Económicos do Servizo Galego de Saúde e o Complexo Hospitalario Universitario de Vigo acordan, no marco do disposto no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, que a citada dirección provincial leve a cabo, por razóns de eficacia, a xestión material do expediente para a contratación, polo Sergas, da subministración sucesiva de produtos alimenticios non perecedoiros para centros hospitalarios da Comunidade Autónoma de Galicia e centros sanitarios dependentes do Sergas, mediante concurso aberto.
Segunda.-Natureza e alcance da xestión encomendada.
A xestión material que se encomenda, con respecto ao citado no punto anterior, concretarase nas seguintes actividades, co alcance que en cada caso se sinale:
a) Tramitación do expediente de contratación (artigo 11.2º f) do Real decreto lexislativo 2/2000, polo que se aproba o texto refundido da Lei de contratos das administracións públicas.
b) Recepción das ofertas dos licitadores.
c) Preparación e realización das mesas de contratación.
Terceira.-Financiamento.
A presente encomenda de xestión non dará lugar a contraprestacións financeiras entre as partes, as cales asumirán os custos das actuacións que deben realizar segundo o establecido na devandita encomenda.
Cuarta.-Prazo de vixencia.
O prazo de vixencia do presente acordo establécese desde a súa sinatura ata o peche definitivo do expediente.
Quinta.-A encomenda de xestión non supón cesión da titularidade das competencias nin dos elementos substantivos do seu exercicio, atribuídas á División de Recursos Económicos do Servizo Galego de Saúde.
Sexta.-É responsabilidade da División de Recursos Económicos do Sergas ditar os actos ou resolucións de carácter xurídico que dean soporte ou nos cales se integre a concreta actividade material obxecto da presente encomenda de xestión.
Santiago de Compostela, 2 de outubro de 2006.
Ana Fernández Pulpeiro, directora xeral da División de Recursos Económicos. Manuel Sánchez Delgado, xerente xeral do Complexo Hospitalario Universitario de Vigo.